Marko 1 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 1:1-45\n1 Yesu Kristo, Nyɔŋmɔ Bi lɛ he sane kpakpa lɛ shishijee: 2 Tamɔ bɔ ni aŋma yɛ gbalɔ Yesaia wolo lɛ mli lɛ: “(Naa! miitsu mitsulɔ lɛ kɛmiitsɔ ohiɛ, mɔ ni baasaa ogbɛ lɛ eto lɛ.)+ 3 Aanu mɔ ko gbee miibo kɛmiijɛ ŋa lɛ nɔ miikɛɛ: ‘Nyɛsaa Yehowa* gbɛ lɛ! Nyɛgbaa egbɛjegbɛi lɛ trɔmɔɔ.’”+ 4 Yohane Baptisilɔ lɛ yɛ ŋa lɛ nɔ, eeshiɛ baptisimɔ ni feɔ tsuitsakemɔ ni hãa akɛ eshai keɔ lɛ he okadi lɛ.+ 5 Ni mɛi ni yɔɔ Yudea kpokpaa lɛ nɔ lɛ fɛɛ, kɛ Yerusalembii fɛɛ yaa eŋɔɔ, ni ebaptisiɔ amɛ* yɛ Yordan Faa lɛ mli, be ni amɛjaje amɛhe eshai lɛ yɛ faŋŋ lɛ.+ 6 Ni Yohane lɛ, ewoɔ atade ni akɛ afukpɔŋɔ hetsɔi fee, ni ekɛ kooloo hewolo bɛlti fiɔ ehɛ+ ni eyeɔ baalabii kɛ ŋa mli wo.+ 7 Ni eshiɛɔ ekɛɔ akɛ: “Mɔ ko ni he wa fe mi miiba yɛ misɛɛ, misaaa mɔ ni kotoɔ shi efɛneɔ etokotai anaa kpãi.+ 8 Nu mikɛbaptisi nyɛ, shi lɛ lɛ ekɛ mumɔ krɔŋkrɔŋ baabaptisi nyɛ.”+ 9 Nakai gbii lɛ amli lɛ, Yesu jɛ Nazaret yɛ Galilea eba, ni Yohane baptisi lɛ yɛ Yordan mli.+ 10 Ni amrɔ nɔŋŋ ni ewó ehe nɔ kɛje nu lɛ mli lɛ, ena akɛ ŋwɛi naa egbele ni mumɔ lɛ miikpeleke shi tamɔ okpo kɛmiiba enɔ.+ 11 Ni gbee ko jɛ ŋwɛi kɛɛ: “Bo ji mi-Bi ni misumɔɔ lɛ lɛ; miná ohe miishɛɛ.”+ 12 Ni amrɔ lɛ, mumɔ lɛ tsirɛ lɛ koni eya ŋa lɛ nɔ. 13 No hewɔ lɛ, etee nɔ ehi ŋa lɛ nɔ gbii 40, ni Satan ka lɛ.+ Ekɛ ŋa mli kooloi lɛ yɔɔ jɛmɛ, shi no mli lɛ, ŋwɛibɔfoi lɛ miisɔmɔ lɛ.+ 14 Agbɛnɛ, be ni amɔ Yohane sɛɛ lɛ, Yesu tee Galilea+ eyashiɛ Nyɔŋmɔ sane kpakpa lɛ,+ 15 ni ekɛɛ: “Be ni ato lɛ eshɛ, ni Nyɔŋmɔ Maŋtsɛyeli lɛ eshɛ shi etã. Nyɛtsakea nyɛtsui,+ ni nyɛnáa hemɔkɛyeli yɛ sane kpakpa lɛ mli.” 16 Be ni enyiɛ Galilea Ŋshɔ* lɛ naa lɛ, ena Simon kɛ Simon nyɛmi nuu Andrea+ ni amɛmiifɔ̃ amɛyai lɛ amɛmiiwo ŋshɔ lɛ mli,+ ejaakɛ wolɛi ji amɛ.+ 17 No hewɔ lɛ, Yesu kɛɛ amɛ akɛ: “Nyɛbanyiɛa misɛɛ, ni mafee nyɛ wolɛi ni hɛɔ gbɔmɛi.”+ 18 Ni amɛshi amɛyai lɛ amrɔ nɔŋŋ, ni amɛnyiɛ esɛɛ.+ 19 Be ni etee hiɛ fioo lɛ, ena Yakobo, Zebedeo binuu lɛ kɛ enyɛmi nuu Yohane, no mli lɛ, amɛyɛ amɛlɛlɛ mli amɛmiikpɛ amɛyai,+ 20 ni eshashaooo shi kwraa, etsɛ amɛ. No hewɔ lɛ, amɛshi amɛpapa Zebedeo kɛ apaafoi lɛ yɛ lɛlɛ lɛ mli ni amɛyanyiɛ esɛɛ. 21 Ni amɛbote Kapernaum. Be ni Hejɔɔmɔ Gbi lɛ shɛ nɔŋŋ lɛ, ebote kpeehe* lɛ ni ebɔi nitsɔɔmɔ.+ 22 Ni amɛhe jɔ̃ amɛhe yɛ gbɛ ni etsɔɔ nɔ etsɔɔ nii lɛ hewɔ, ejaakɛ etsɔɔ amɛ nii akɛ mɔ ni yɔɔ hegbɛ, shi jeee tamɔ woloŋmalɔi lɛ.+ 23 Nakai be lɛ mli nɔŋŋ lɛ, nuu ko yɛ amɛkpeehe lɛ ni mumɔ ni he tseee ená enɔ hewalɛ, ni ebo ekɛɛ: 24 “Yesu, Nazaretnyo, mɛɛ sane wɔkɛ bo yɔɔ?+ Oba wɔhiɛkpatamɔ? Mile mɔ tuuntu ni oji, Mɔ Krɔŋkrɔŋ ni jɛ Nyɔŋmɔ ŋɔɔ lɛ!”+ 25 Shi Yesu kã mumɔ lɛ hiɛ ekɛɛ: “Feemɔ diŋŋ, ni oje emli!” 26 Ni mumɔ ni he tseee lɛ hã nuu lɛ shɔ̃, ni mumɔ ni he tseee lɛ bolɔ kɛ gbee ni wa, ni eje emli. 27 Anɔkwa, mɛi lɛ fɛɛ anaa kpɛ amɛhe aahu akɛ amɛbɔi he susumɔ yɛ amɛteŋ amɛkɛɛ: “Mɛni nɛ? Tsɔɔmɔ hee nɛ! Ekɛ hewalɛ boɔ ewoɔ mumɔi ni he tseee po ayi, ni amɛboɔ lɛ toi.” 28 Ni ehe sane gbɛ eshwã oyayaayai yɛ he fɛɛ he yɛ Galilea kpokpaa lɛ nɔ fɛɛ. 29 Kɛkɛ ni amɛshi kpeehe lɛ ni amɛkɛ Yakobo kɛ Yohane tee Simon kɛ Andrea shĩa lɛ.+ 30 No mli lɛ, Simon shaayoo+ kã shi kɛ atridii, ni amrɔ lɛ amɛkɛɛ lɛ yoo lɛ he sane. 31 Ni etee emasɛi eyamɔ enine mli ni ewó enɔ. Atridii lɛ tee, ni ebɔi amɛ sɔɔmɔ. 32 Ni gbɛkɛ, be ni hulu enyɔ shi lɛ, mɛi lɛ kɛ helatsɛmɛi fɛɛ kɛ mɛi ni yɔɔ daimonioi bɔi eŋɔɔbaa;+ 33 ni maŋ muu lɛ fɛɛ babua amɛhe naa yɛ shinaa lɛ naa. 34 Kɛkɛ ni etsa mɛi babaoo ni yeɔ helai srɔtoi lɛ,+ ni efamɔ daimonioi babaoo, shi eŋmɛɛɛ daimonioi lɛ agbɛ ni amɛwie, ejaakɛ amɛle akɛ lɛ ji Kristo lɛ.* 35 Leebi maŋkpa be ni je tsɛreko tsɔ lɛ, ete shi ni eje kpo, ni eshi kɛtee he ko banee, ni ebɔi sɔlemɔ yɛ jɛmɛ.+ 36 Shi Simon kɛ mɛi ni fata ehe lɛ yakpa shi kɛtao lɛ, 37 ni amɛna lɛ, ni amɛkɛɛ lɛ akɛ: “Mɔ fɛɛ mɔ miitao bo.” 38 Shi ekɛɛ amɛ akɛ: “Nyɛhãa wɔyaa he kroko, wɔya maji ni bɛŋkɛ lɛ amli, koni mayashiɛ yɛ jɛmɛ hu, ejaakɛ enɛ hewɔ miba.”+ 39 Ni etee eyashiɛ yɛ amɛkpeehei lɛ yɛ Galilea kpokpaa lɛ nɔ fɛɛ, ni efamɔ daimonioi.+ 40 Kpitiyelɔ ko hu ba eŋɔɔ bakula shi ekpa lɛ fai ekɛɛ: “Kɛ́ oosumɔ kome too lɛ, obaanyɛ ohã mihe atse.”+ 41 Kɛkɛ ni emusuŋ tsɔ lɛ ni ekpã enine mli eta nuu lɛ he, ni ekɛɛ lɛ akɛ: “Miisumɔ! Ohe atse.”+ 42 Amrɔ lɛ kpiti lɛ tã yɛ ehe, ni ehe tse. 43 Ni ebɔ lɛ kɔkɔ kɛ hiɛdɔɔ, ni amrɔ lɛ, ewo lɛ gbɛ 44 ekɛɛ lɛ akɛ: “Kwɛmɔ ni okakɛɛ mɔ ko nɔ ko, shi moŋ yaa ni okɛ ohe ayatsɔɔ osɔfo lɛ, ni okɛ nibii ni Mose fã akɛ akɛhã lɛ ayahã, yɛ ohe ni etse lɛ hewɔ,+ koni no afee odase ahã amɛ.”+ 45 Shi be ni nuu lɛ shi etee lɛ, ebɔi sane lɛ gbaa ni ehã egbɛ eshwã hei babaoo, no hewɔ lɛ, Yesu nyɛɛɛ abote maŋ ko mli yɛ faŋŋ dɔŋŋ, shi ehi ŋa nɔ yɛ hei ni etse amɛhe banee. Kɛ̃lɛ, mɛi jɛɔ hei srɔtoi fɛɛ amɛbaa eŋɔɔ.+\n^ Loo “ekɛ amɛ woɔ nu mli; emuɔ amɛ mele.”\n^ Yɛ anɔkwale mli lɛ, eji kpaakpo; Biblia lɛ tsɛɔ lɛ hu akɛ Genesaret Kpaakpo, Galilea Ŋshɔ, kɛ Tiberia Ŋshɔ.\n^ Shishitsɔɔmɔi komɛi kɛɔ akɛ, “amɛle mɔ ni eji.”